1. ปัจจัยความเสี่ยง

ปัจจัยความเสี่ยงของบริษัทฯที่คาดว่าจะมีผลกระทบต่อผลตอบแทนจากการลงทุนของผู้ลงทุนอย่างมีนัยสำคัญแบ่งออกเป็น
2 ประเภทหลักดังนี้

ความเสี่ยงจากการดำเนินธุรกิจ

ความเสี่ยงจากการพึ่งพิงการซื้อสินค้าจาก บมจ. ไดสตาร์ อิเลคทริก คอร์เปอเรชั่น เพียงแห่งเดียว

ในการดำเนินธุรกิจขายเช่าซื้อสินค้ายี่ห้อ “ไดสตาร์” พร้อมบริการก่อนและหลังการขายนั้น
บริษัทฯมีนโยบายการขายเช่าซื้อสินค้าเพียงยี่ห้อเดียว (One Hire Purchase Brand) คือ ยี่ห้อ
“ไดสตาร์” เนื่องจากเป็นสินค้าที่มีราคาค่อนข้างต่ำในขณะที่มีคุณภาพทัดเทียมกับยี่ห้อชั้นนำอื่นฯ
ซึ่งเหมาะสมแก่กลุ่มลูกค้าเป้าหมาย
โดยบริษัทฯได้ซื้อสินค้าทั้งหมดจากผู้ผลิตและจัดจำหน่ายเพียงรายเดียว คือ บมจ. ไดสตาร์
อิเลคทริก คอร์เปอเรชั่น มาตั้งแต่ปี 2541 ซึ่งหาก บมจ. ไดสตาร์ อิเลคทริก คอร์เปอเรชั่น
ไม่สามารถผลิตสินค้าตามคำสั่งซื้อ หรือปฏิเสธการขายสินค้า
อาจก่อให้เกิดความเสียหายแก่บริษัทฯได้ เนื่องจากบริษัทฯขายสินค้าเพียงยี่ห้อเดียว
และหากต้องสั่งซื้อจากบริษัทหรือยี่ห้ออื่น บริษัทฯอาจได้รับผลกระทบในการขายช่วงสั้นประมาณ 3-4
เดือน เนื่องจากจะต้องให้เวลาในการผลิตสินค้า และอาจมีผลกระทบต่อผลประกอบการได้

อย่างไรก็ตาม เนื่องจากสินค้าที่บริษัทฯขายเช่าซื้อส่วนใหญ่คือ เครื่องใช้ไฟฟ้าภายในบ้าน
คิดเป็นสัดส่วนร้อยละ 94.75 ของยอดขายเช่าซื้อทั้งหมดในช่วงปี 2544 – 2547
ซึ่งสินค้าประเภทนี้เป็นสินค้าที่มีในท้องตลาดทั่วไปและมีหลากหลายยี่ห้อทั้งที่ผลิตโดยผู้ผลิตภายในประเทศและต่างประเทศ
จึงทำให้บริษัทฯสามารถหาสินค้ายี่ห้ออื่นเพื่อขายทดแทนได้ นอกจากนี้ บมจ. ไดสตาร์ อิเลคทริก
คอร์เปอเรชั่น ซึ่งเป็นผู้ถือหุ้นใหญ่ในบริษัทฯในสัดส่วนร้อยละ 21.75
ได้มีนโยบายการขายสินค้าให้บริษัทฯในฐานะบริษัทร่วมซึ่งเป็นหนึ่งในช่องทางการจัดจำหน่ายหลักของสินค้า
“ไดสตาร์” โดยได้จัดทำสัญญาจะซื้อจะขายร่วมกัน เพื่อเป็นสัญญาระหว่างกันว่า บมจ. ไดสตาร์
อิเลคทริก คอร์เปอเรชั่น
จะผลิตสินค้าเพื่อขายให้แก่บริษัทฯตามคำสั่งซื้อในราคาตลาดและเงื่อนไขการค้าที่เป็นปกติเป็นเวลารวม
10 ปี นับจากปี 2547- 2557 ดังนั้น
จึงช่วยลดความเสี่ยงเรื่องการปฏิเสธการขายสินค้าให้บริษัทฯให้ลดลงได้ อย่างไรก็ตาม
สัญญาดังกล่าวไม่ได้ผูกพันบริษัทฯให้ซื้อสินค้ายี่ห้อ “ไดสตาร์” เพียงยี่ห้อเดียว
ซึ่งทำให้บริษัทฯสามารถพิจารณาซื้อสินค้ายี่ห้ออื่นๆหากมีเงื่อนไขทางการค้าที่ดีกว่าและเหมาะสมกับนโยบายการขายเช่าซื้อของบริษัทฯในอนาคต

นอกจากนี้ บริษัทฯมีแผนการขยายการขายเช่าซื้อในรูปแบบใหม่
โดยจะเปิดดำเนินการร้านจำหน่ายผลิตภัณฑ์เครื่องใช้ไฟฟ้าและเครื่องตกแต่งบ้านหลากหลายยี่ห้อ
ซึ่งจะช่วยลดการพึ่งพิงการซื้อสินค้าจาก บมจ. ไดสตาร์ อิเลคทริก คอร์เปอเรชั่น
แต่เพียงผู้เดียวในอนาคต

ความเสี่ยงจากการผันผวนของอัตราดอกเบี้ยภายในประเทศ

บริษัทฯดำเนินธุรกิจขายเช่าซื้อสินค้า
โดยมีแหล่งเงินทุนในการดำเนินธุรกิจส่วนหนึ่งมาจากการกู้ยืมสถาบันการเงินภายในประเทศซึ่ง ณ
31 ธันวาคม 2547 จาก บมจ. ธนาคารกสิกรไทย แบ่งออกเป็นเงินกู้ยืม 2 ประเภท คือ
เงินกู้ยืมระยะยาว จำนวน 300 ล้านบาท และ เงินเบิกเกินบัญชี จำนวน 10 ล้านบาท
ซึ่งอ้างอิงอัตราดอกเบี้ยลอยตัว (MLR / MOR) ดังนั้น
บริษัทฯอาจได้รับผลกระทบจากการเปลี่ยนแปลงของอัตราดอกเบี้ยที่มีแนวโน้มการปรับตัวสูงขึ้นตามภาวะการณ์ตลาดทั้งภายในและภายนอกประเทศ

ซึ่งหากอัตราดอกเบี้ยภายในประเทศปรับตัวเพิ่มสูงขึ้น
บริษัทฯจะได้รับผลกระทบจากค่าใช้จ่ายดอกเบี้ยที่เพิ่มสูงขึ้น
ในขณะที่บริษัทฯคิดอัตราดอกเบี้ยเช่าซื้อจากลูกค้าในอัตราคงที่ตลอดช่วงระยะเวลาการดำเนินธุรกิจที่ผ่านมา
ดังนั้น หากอัตราดอกเบี้ยในตลาดปรับตัวสูงขึ้น
และบริษัทฯมิได้ปรับอัตราดอกเบี้ยเช่าซื้อให้อ้างอิงกับอัตราดอกเบี้ยตลาด
อาจทำให้บริษัทฯมีส่วนต่างของอัตราดอกเบี้ย (Interest Rate Spread)
และอัตราผลกำไรที่ลดลง

อย่างไรก็ตาม บริษัทฯได้ตระหนักถึงความเสี่ยงของต้นทุนดอกเบี้ยดังกล่าว
จึงมีนโยบายจัดหาแหล่งเงินกู้ใหม่ที่มีต้นทุนดอกเบี้ยที่ต่ำกว่าปัจจุบัน
ทั้งจากการเสนอขายหุ้นสามัญเพิ่มทุนในครั้งนี้
และการกู้เงินจากสถาบันการเงินในเงื่อนไขอัตราดอกเบี้ยและเทอมการกู้ยืมที่เหมาะสมกับลักษณะธุรกิจมากยิ่งขึ้น
ซึ่งบริษัทฯคาดว่าจะลดความเสี่ยงดังกล่าว รวมทั้งทำให้บริษัทฯมีต้นทุนทางการเงินที่ลดลงได้

ความเสี่ยงจากการพิจารณาความสามารถในการชำระหนี้ของผู้ขอเช่าซื้อ

บริษัทฯขายเช่าซื้อสินค้าให้แก่กลุ่มลูกค้ารายย่อยที่มีรายได้มั่นคงในระดับกลาง-ล่างอาศัยอยู่นอกเขตเทศบาลในจังหวัดต่างๆทั่วประเทศ
ซึ่งส่วนใหญ่เป็นกลุ่มลูกจ้าง และเกษตรกรที่ไม่มีเอกสารทางการเงินเพื่อแสดงรายได้ อาทิ
หนังสือรับรองเงินเดือน ดังนั้นในการพิจารณาให้เช่าซื้อ บริษัทฯจึงเน้นการเข้าถึงตัวตนลูกค้า ณ
ที่พักอาศัย เพื่อตรวจสอบและสอบถามจากแหล่งข้อมูลโดยตรง อาทิ
การตรวจสอบสภาพที่อยู่อาศัยและเครื่องใช้ภายในบ้าน การสอบถามข้อมูลจากผู้นำหมู่บ้าน ญาติ
เพื่อนบ้าน ผู้ค้ำประกัน และลูกค้าเช่าซื้อเก่า เป็นต้น
เพื่อนำมาพิจารณาร่วมกับหลักเกณฑ์การประเมินตามข้อกำหนดของบริษัทฯ
โดยหัวหน้าหน่วยสินเชื่อจะเป็นผู้พิจารณาคุณสมบัติผู้ขอเช่าซื้อและอนุมัติการเช่าซื้อในเบื้องต้น
และผู้จัดการสาขาจะเป็นผู้อนุมัติการขายเช่าซื้อ ณ สิ้นวันทำการ
ซึ่งหากพบว่าการอนุมัติในเบื้องต้นไม่เหมาะสม
หัวหน้าหน่วยสินเชื่อจะยกเลิกการขายเช่าซื้อพร้อมทั้งนำสินค้าคืนแก่บริษัทฯในวันทำการถัดไป

หากผู้ขอเช่าซื้อร่วมมือกับบุคคลที่เกี่ยวข้องและบุคคลอื่นๆแจ้งข้อมูลเท็จ
อาจทำให้บริษัทฯได้รับข้อมูลที่บิดเบือนและประเมินเครดิตขอผู้ขอเช่าซื้อผิดพลาดได้
ซึ่งจะทำให้เกิดปัญหาลูกหนี้ค้างชำระ หนี้สูญ และการยึดคืนสินค้า อย่างไรก็ตาม
โอกาสการร่วมมือกันแจ้งข้อมูลเท็จดังกล่าวเป็นไปได้ต่ำ
เนื่องจากบริษัทฯมีระบบการจัดการและควบคุมผลกระทบที่เกิดจากความเสี่ยงดังนี้

1.  ในการเช่าซื้อสินค้าจะมีผู้รับผิดชอบค่าเช่าซื้อ 2 ฝ่าย คือ ผู้ขอเช่าซื้อ (รวมคู่สมรส)
    และผู้ค้ำประกัน (รวมคู่สมรส)
    ซึ่งการแจ้งข้อความเท็จเป็นประโยชน์ของผู้ขอเช่าซื้อเพียงฝ่ายเดียวเท่านั้น
    ในขณะที่ผู้ค้ำประกันต้องร่วมรับผิดชอบค่าเช่าซื้อและทำให้ไม่สามารถเช่าซื้อสินค้ากับบริษัทฯได้อีกต่อไป
    เนื่องจากบริษัทฯจะบันทึกชื่อบุคคลที่เกี่ยวข้องกับการขายเช่าซื้อที่มีปัญหาทั้งหมดในระบบการเก็บข้อมูลบุคคลที่มีปัญหา
    (Customer Black List) ซึ่งเก็บรายชื่อผู้ขอเช่าซื้อ ลูกค้าเช่าซื้อ ผู้ค้ำประกัน
    และผู้อื่นที่เกี่ยวข้อง เพื่อใช้เป็นแนวทางการป้องกันการขายเช่าซื้อให้แก่กลุ่มบุคคลดังกล่าว

2.  ในการตรวจสอบผู้ขอเช่าซื้อตามขั้นตอนดังกล่าวจะดำเนินการโดยหัวหน้าหน่วยสินเชื่อ
    ซึ่งเป็นผู้มีประสบการณ์ที่ได้รับการอบรมเฉพาะทางในการตรวจสอบเครดิต
    รู้จักพื้นที่และกลุ่มลูกค้าเป็นอย่างดี
    ซึ่งการขายเช่าซื้อส่วนใหญ่จะพิจารณาให้แก่บุคคลที่อาศัยอยู่ในพื้นที่และเป็นที่รู้จักมาเป็นระยะเวลาพอสมควรแล้ว
    อีกทั้ง
    หัวหน้าหน่วยสินเชื่อจะได้รับผลตอบแทนในรูปเงินเดือนและโบนัสรายเดือนและรายปีซึ่งแปรผันโดยตรงกับอัตราลูกหนี้ที่มีปัญหาที่อนุมัติการให้เช่าซื้อโดยหัวหน้าหน่วยสินเชื่อรายนั้นๆ
    จึงทำให้ต้องใช้ความระมัดระวังอย่างมากในการอนุมัติการขายเช่าซื้อ

ความเสี่ยงจากการปรับลดราคาหุ้นสามัญเนื่องจากการเสนอขายหุ้นสามัญเพิ่มทุนให้แก่กรรมการและพนักงานก่อนการเสนอขายหุ้นสามัญเพิ่มทุนให้แก่ประชาชนในครั้งนี้

ในเดือนมิถุนายน 2547 บริษัทฯได้ขายหุ้นให้แก่กรรมการและพนักงาน จำนวน 10 ล้านหุ้น ในราคาตามมูลค่าที่ตราไว้ (Par) หุ้นละ 1 บาท เพื่อตอบแทนพนักงานและเป็นแรงจูงใจในการทำงานในอนาคต คิดเป็นร้อยละ 2.08 ของทุนชำระแล้วภายหลังการเสนอขายหุ้นให้ประชาชน เนื่องจากหุ้นสามัญดังกล่าวได้ขายให้แก่กรรมการและพนักงานในราคาที่ต่ำกว่าราคาเสนอขายต่อประชาชนในครั้งนี้ ดังนั้น เมื่อหุ้นสามัญของบริษัทฯได้เข้าจดทะเบียนในตลาดหลักทรัพย์ฯ กรรมการและพนักงานอาจทำการขายหุ้นซึ่งอาจมีผลกระทบต่อราคาซื้อขายในตลาดรองได้ อย่างไรก็ตาม เพื่อให้เป็นไปตามประกาศคณะกรรมการตลาดหลักทรัพย์แห่งประเทศไทย เรื่อง การห้ามผู้บริหารหรือผู้ถือหุ้นและผู้ที่เกี่ยวข้องขายหุ้นและหลักทรัพย์ภายในระยะเวลาที่กำหนด พ.ศ. 2544 กรรมการและพนักงานดังกล่าวจึงยินยอมที่จะไม่ขายหุ้นตามระยะเวลาที่กำหนดดังนี้

+---------------------------+-------------------+---------------------+
| ระยะเวลาการห้ามขาย         | จำนวนหุ้นที่ได้รับจัดสรร | %                   |
|                           |                   | ข                   |
| เพื่อให้เป็นไปตามประกาศ       | (ล้านหุ้น)           | องหุ้นที่ได้รับจัดสรรทังหมด |
| (เดือน)                    |                   |                     |
+---------------------------+-------------------+---------------------+
| 6                         | 1.85              | 18.50               |
+---------------------------+-------------------+---------------------+
| 12                        | 2.71              | 27.10               |
+---------------------------+-------------------+---------------------+
| 18                        | 1.45              | 14.50               |
+---------------------------+-------------------+---------------------+
| 24                        | 1.79              | 17.90               |
+---------------------------+-------------------+---------------------+
| 36                        | 1.10              | 11.00               |
+---------------------------+-------------------+---------------------+
| 48                        | 1.10              | 11.00               |
+---------------------------+-------------------+---------------------+
|                           | 10.00             | 100.00              |
+---------------------------+-------------------+---------------------+

ความเสี่ยงจากปัจจัยภายนอก

ความเสี่ยงจากการเปลี่ยนแปลงข้อกำหนด กฎหมาย และเกณฑ์การควบคุม

ความเสี่ยงในการถูกควบคุมในธุรกิจเช่าซื้อ

ปัจจุบันธุรกิจขายเช่าซื้อเครื่องใช้ไฟฟ้าถูกกำกับและควบคุมเพียงเรื่องการจัดทำสัญญาเท่านั้น
โดยให้เป็นไปตามพระราชบัญญัติคุ้มครองผู้บริโภค พ.ศ. 2544 ในเรื่อง รูปแบบ สาระสำคัญ
และเงื่อนไขให้เป็นไปตามข้อกำหนดอย่างครบถ้วน
ในขณะที่ธุรกิจการให้บริการทางการเงินแก่ผู้บริโภครายย่อยอื่น อาทิ
ธุรกิจบัตรเครดิตและและสินเชื่อส่วนบุคคล
ทั้งที่ดำเนินการโดยผู้ประกอบการที่เป็นสถาบันการเงินและไม่ใช่สถาบันการเงิน
จะถูกกำกับดูแลโดยธนาคารแห่งประเทศไทย โดยเฉพาะในเรื่องอัตราดอกเบี้ย และ
เกณฑ์รายได้ขั้นต่ำของผู้ขอใช้บริการ
เพื่อการดำเนินงานของธุรกิจดังกล่าวเป็นไปตามแนวทางของธุรกิจการให้บริการทางการเงินอื่นๆ
ซึ่งหากหน่วยงานทางภาครัฐเข้ามากำกับดูแลธุรกิจเช่าซื้อซึ่งเป็นธุรกิจการให้บริการทางการเงินแก่ผู้บริโภครายย่อยประเภทหนึ่ง
อาจทำให้บริษัทฯได้รับผลกระทบในเรื่อง
ข้อจำกัดในการดำเนินธุรกิจและแผนการดำเนินงานในอนาคต อาทิ อัตราดอกเบี้ยเช่าซื้อ
และจำนวนฐานลูกค้าเป้าหมาย เป็นต้น

อย่างไรก็ตาม การกำหนดราคาเช่าซื้อและอัตราดอกเบี้ยนั้น
บริษัทฯพิจารณาอย่างสมเหตุสมผลจากต้นทุนการดำเนินงานขายและบริการที่แท้จริง
รวมทั้งความเสี่ยงในการดำเนินธุรกิจ
ซึ่งแตกต่างจากธุรกิจการให้บริการทางการเงินแก่ผู้บริโภครายย่อยประเภทอื่นๆ นอกจากนี้
ในการพิจารณากลุ่มลูกค้า บริษัทฯมีเกณฑ์ที่ชัดเจนและรัดกุมสำหรับการพิจารณาผู้ขอเช่าซื้อ
ทั้งเรื่องรายได้และความสามารถในการชำระหนี้
ซึ่งใช้มาเป็นเวลานานและสามารถคัดเลือกผู้ขอเช่าซื้อที่ดีมาเป็นลูกค้าได้

ความเสี่ยงการจากแข่งขันจากผู้ประกอบการรายใหม่

ธุรกิจขายเช่าซื้อสินค้าอุปโภคบริโภคจัดเป็นธุรกิจประเภทหนึ่งในกลุ่มธุรกิจการให้บริการทางการเงินแก่ผู้บริโภครายย่อยซึ่งประกอบด้วยธุรกิจอีก
2 ประเภท คือ ธุรกิจบัตรเครดิตและสินเชื่อส่วนบุคคล ซึ่งเป็นธุรกิจที่มีผู้ประกอบการจำนวนมากราย
มีการแข่งขันสูง
และถูกควบคุมดูแลโดยธนาคารแห่งประเทศไทยโดยเฉพาะในเรื่องอัตราดอกเบี้ยและกลุ่มลูกค้า
ทำให้ธุรกิจทั้งสองดังกล่าวมีอัตราส่วนต่างผลกำไรที่ลดลง
รวมทั้งจำนวนลูกค้าเป้าหมายที่ลดน้อยลงเนื่องมาจากข้อกำหนดด้านรายได้
ในขณะที่ธุรกิจขายเช่าซื้อเครื่องใช้ไฟฟ้าเป็นธุรกิจที่ถูกควบคุมสัญญาโดยพระราชบัญญัติคุ้มครองผู้บริโภค
พ.ศ. 2544 เท่านั้น
ทำให้ธุรกิจเช่าซื้อเป็นที่น่าสนใจของผู้ประกอบการอันเนื่องมาจากอัตราผลกำไรที่ค่อนข้างสูงและฐานลูกค้าที่ใหญ่กว่าเมื่อเปรียบเทียบกับสองธุรกิจดังกล่าวข้างต้น

อย่างไรก็ตาม
ในการดำเนินธุรกิจขายเช่าซื้อให้แก่กลุ่มลูกค้าที่ไม่มีเอกสารทางการเงินและอาศัยอยู่ในชนบทห่างไกลนั้น
จำเป็นต้องใช้ระยะเวลารวมทั้งเงินทุนในการพัฒนาทีมงานที่มีความรู้และความสามารถเฉพาะทางในการปฏิบัติการขายเช่าซื้อซึ่งถือเป็นสินทรัพย์ที่สำคัญที่สุดของบริษัทฯ
รวมทั้ง ระบบการขายและการตรวจสอบที่รัดกุม อาทิ
ระบบการพิจารณาเครดิตและความสามารถในการชำระหนี้ของผู้ขอเช่าซื้อ ระบบหน่วยขาย
ระบบค่าตอบแทน และระบบการตรวจสอบซึ่งกันและกัน เป็นต้น ซึ่งปัจจุบัน บริษัทฯมีคู่แข่ง 2 ราย
คือ บมจ. ไมด้า แอสเซ็ท และ บมจ. ซิงเกอร์ (ประเทศไทย)